LidanRubinov/Halacha-QA huggingface dataset:
שאלה: ציפורניים וקריאת התורה: 1. נטילת ידיים לאחר גזיזת ציפורניים צריך בנטלה? צריך 3 פעמים או פעם אחת? 2. בקריאת התורה מי שעולה צריך לקרוא בשקט. הרמ"א כתב שאפשר גם להשמיע לאוזנו. משנ"ב שעדיף בשקט, ובשער הציון בשם הגר"א עדיף בקול (כמו בתפילה לשיטתו). ונשאר בצ"ע. מה עושים בפועל לדעת הרב? 3. וכן בתפילה 18 מה עושים?(הגר"א כותב שעדיף בקול)
תשובה: 1. מעיקר הדין די ברחיצת הידים ללא כלי ופעם אחת, אך יש נוהגים ג' פעמים מכלי. 2-3. התנאי הוא שלא להפריע לאחרים. ההגדרה של קול היא שאם הייית לבד במקום שקט היית יכול לשמוע את לחישתך. גם כשאתה בביהכנ"ס אל תגביה את קולך יותר, ולכל היותר רק אתה צריך לשמוע את לחישתך ולא מישהו אחר.
שאלה: כשרות ויטמינים לתינוק לאחר הפסח: מחשש שויטמין D וטיפות ברזל מכילים חמץ לא נתתי לבני בן החצי שנה במהלך החג אולם מחמת החיפזון והשכחה הם נשארו גלויים ולא כללתי אותם במכירת החמץ. האם מותר להשתמש בהם כעת או לזרוק ולקנות חדשים?
תשובה: אם אינם ראויים למאכל כמות שהם, מותר להשתמש בהם.
שאלה: אזכרה לאחר י"ב חודש: אבי נפטר ב-י באייר תשס"ט. זה אומר, י באייר תש"ע זה יום השנה (י"ב חודש). תאריך זה חל השנה ביום שבת. מתי עלינו לערוך את האזכרה בבית הכנסת ואת העלייה לקבר? (י"א חודש עשינו סעודה ועלינו לקבר). האם מותר לערוך אזכרה בשבת? והאם מומלץ לפני או אחרי התאריך?
תשובה: נר נשמה יש להדליק לפני שבת. אמירת קדיש ולעבור לפני התיבה יש לעשות בשבת. ניתן גם ללמוד לעילוי נשמה אולם אין להזכיר דברי הספד וצער בשבת. את העליה לקבר יש להקדים ליום שישי או לדחות ליום ראשון.
שאלה: לינה בבתי מלון וצימרים: שמעתי שלא טוב לישון במיטה שבני זוג ישנים בה. א. ההאם ישנו היתר מראש לזוג לנפוש בבתי מלון(הרבה זוגות ישנים שם)? ב. החלפת דירות בחופשות, האם רשאים לישון במיטה של בני הזוג?
תשובה: אין איסור לישון במיטה של בני זוג כשאינם נמצאים בבית, ורק בחדר שבני זוג ישנים שם ממש אסור לישון באותו העת בחדר זה.
שאלה: בצל נחתך בקרש חלבי והתבשל בתבשיל בשרי: חתכתי בטעות בצל בסכין פרווה על קרש חיתוך שהוא כנראה חלבי (לא חתכתי עליו דברי חלב אבל ייתכן שהסכין איתה אני חותכת את הבצל השתמשתי לחיתוך מאכל חלבי, אני לא בטוחה) והוספתי אותו לתבשיל בשרי. מה הדין של התבשיל? מה הדין של הסיר? מה הדין של הקרש?
תשובה: אם הסכין הייתה פרווה והקרש אינו חלבי ממש אלא שלעיתים את חותכת עליו בצל בסכין חלבי, נראה שבדיעבד הבצל נשאר פרווה ואין צריך להכשיר את הכלים.
שאלה: מקור הילכות שבת: מנין לומדים את מנין ל"ט מלאכות שבת? השאלה מתבססת על כך שבבבלי ובירושלמי יש הרבה מאוד שיטות וכולם משום מה מגיעים לל"ט איכשהו ולא ברור אם אלו אסמכתות או לא, ואם כן, אז מה המקור. כמו כן, רש"י וכן תוס כותבים שלומדים מסמיכות המשכן לשבת ולא ברור מה המקור שכן הם לא מביאים מקור ואני לא מצאתי. הדבר הכי קרוב הוא דברי רבא ואביי דאמרי תרוויהו "כל מילתא דהויא במשכן אע"ג שאיכא דדמיא לה חשיב לה", וזה לא אומר שלומדים מסמיכות אלא ייתכן כמו שאומר המכילתא דרבי שמעון "נאמר בשבת מלאכה ונאמר במשכן מלאכה מה כאן מלאכת מחשבת אף כאן מלאכת מחשבת(ציטוט לא מדוייק)". כמו כן, ברצוני לדעת מנין למדו את המלאכות עצמם - מהם? אשמח למקור תנאי אמוראי לשתי השאלות התלויות זו בזו.
תשובה: עי' מסכת שבת דף מ"ט עמוד ב', ומסכת חגיגה דף י' עמוד ב.
שאלה: דין חמץ גמור שנמכר בפסח: לפני פסח מכרתי חמץ אצל כבוד הרב (ציינתי כתובת בלבד ולא מקום מוגדר). בין השאר הוכנסו למכירה גריסים שלאחר הפסח הבנתי שלמעשה אלו שעורים גרוסות. מה דין הגריסים הללו?
תשובה: מכיון שמכרת את החמץ, הוא מותר אחר הפסח.
שאלה: לשקר בכדי שלא תהיה טלוויזיה: בביתי יש טלויזיה עם כבלים. אני מתחזק ואני חושב שהטלויזיה מעט מפריעה להתקדמות שלי, היא מהווה מכשול לעיתים. את הטלויזיה לא ממש מדליקים בבית, לא מטעמי דת אלא מכיוון שהאחים וההורים לא כל כך מתעניינים, אולי מידי פעם הם כן מדליקים. האם מותר לי לשקר להורים לגבי משהו שקשור אך ורק לטלויזיה ובעקבות כך יש סיכויים גבוהים מאוד שהם ינתקו את הכבלים וכך לא תהיה לנו טלויזיה?
תשובה: עדיף לדבר אמת בלבד. ולשכנע את ההורים להוציא את הטלויזיה מהבית. אך לא לוותר לחזור ולבקש עוד ועוד עד שהבקשה תתמלא.
שאלה: שמיעת תהילים: אני אוהב לשמוע תהילים מדיסק של חזן מסויים. השאלה שלי מחולקת לשלוש. 1. האם שמיעת תהילים היא מצווה, ואם היא נחשבת כקריאת תהילים, כלומר, האם מצוות שמיעת תהילים היא כמו קריאת תהילים? 2. האם מותר לי לשמוע את התקליטור של התהילים בלילה, לאחר 12 בלילה? 3. האם בזמן שמיעת התהילים מותר לי להגיד את שם אלוקים, יקוק?
תשובה: 1. שמיעת התהילים מחדירה יראת שמים ודבקות, וככל שיותר קשובים למילים כן גדלה ההשפעה, ואם כן ודאי יש בכך מעלה גדולה, ובעז"ה תמשיך להתעלות במנהגך היפה. אמנם תפילה צריכה להיאמר בפה (או לשמוע מאדם הנמצא בפועל לידך ומתכוון להוציאך ידי חובה - מדין שומע כעונה), ואם כן, אין שמיעה מדיסק נחשבת ממש כתפילה. 2. כן. 3. אם אתה מקפיד לומר פסוק שלם אתה יכול לומר גם את שם ה' שבו, אולם אין להזכיר רק את שם ה'. הרב יאיר וסרטיל
שאלה: להרים מפסק של שעון שבת: שעון שבת שכוון להדלקה בערב ובבוקר. בבוקר המפסק כובה בשוגג. האם מותר להרים את המפסק בכדי שידלוק בערב?
תשובה: כשיש צורך גדול אפשר לעשות כן בשינוי.
שאלה: נטלתי ידים ובסוף לא היה לי לחם: אני משתתף בשיעור יומי שמחלקים בו שוקו ולחמניה בסוף השיעור הלכתי ליטול ידיים וברכתי וכשהגעתי לקחת את הלחמניה גיליתי שכולם נגמרו מה לעשות? האם זו ברכה לבטלה?
תשובה: זו אינה ברכה לבטלה, כי בשעת הברכה חשבת שתהיה לך לחמניה. מלבד זאת - גם אם זו כן היתה ברכה לבטלה, הרי זה בגדר אונס, ואונס רחמנא פטריה.
שאלה: יין לקידוש והבדלה: האם ניתן לקדש על כל יין בערב שישי? הבנתי שישנה סוגייה הגורסת שמותר לקדש רק על יין מתוק ושאסור בתכלית האיסור לקדש על יין יבש חצי יבש. טוענים שמכיוון שיש כמות מסויימת שעלינו לשתות בעת הקידוש- היין היבש המר מונע מאיתנו לקיים את המצווה במלואה ולכן עלינו לשתות יין מתוק. אך מצד שני- איכות היין היבש גבוהה יותר מהמתוק.
תשובה: אין בעיה לקדש על יין יבש. הרב יאיר וסרטיל
שאלה: העישון לאור ההלכה: אנו עושות עבודת חקר בתושב"ע בנושא העישון לאור ההלכה, ורצינו לשאול מס שאלות: 1. האם עישון אסור לגמרי לפי ההלכה או שיש דעות שמתירות לגמרי? 2. במקרה שאדם התמכר לעישון וגילה רק בשלב מאוחר שיש איסור הלכתי לעשן, האם מותר לו להמשיך לעשן? 3. האם יש איסור הלכתי למכור סיגריות, שהרי המוכר מסייע לדבר עבירה? נשמח מאוד לקבל תשובות,
תשובה: לא כדאי שאתן לכן תשובות קצרות. כדאי שתמצאו מאמרים ארוכים שמבררים נושא זה. סיכם את השתלשלות ההלכה בענין הרב מצגר בספרו מים ההלכה ח"ד תשו' מ"ד. עוד ניתן להוסיף את המקורות הבאים: ספר פאר תחת אפר - העישון בימי חול ובימים טובים לאור ההלכה - דב אטינגר מהד' ב' מורחבת. ועוד לע' בחוברת אסיא ס' מ"ז ומ"ח, נזקי עישון פרופ' מיכה אדלר.
שאלה: האם אפשר לדעת מה באתי לתקן בגלגול? : 1.אם הנפש עוברת הרבה גילגולים כדי לתקן את החטאים הקודמים' אז למה יש גיהנום? 2. האם אדם יכול לדעת מה הוא בא לתקן בגילגול?
תשובה: אנו יודעים באופן כללי כי כל אדם ממשיך להתקיים גם לאחר מותו הפיזי, ובין היתר הוא עובר תהליכים שונים המתקנים דברים הטעונים תיקון בנפשו. וכשם שבתקופת חיי האדם בעולם הזה ישנם סוגי תיקונים שונים לסוגי בעיות שונות, כך גם לאחר מותו ישנם סוגי תיקוני שונים, וביניהם יש תיקון שמכונה 'גיהנום' ויש תיקון שמכונה 'גלגול'. אינני יודע באופן מדוייק מהי משמעות שני התיקונים הללו. באופן כללי, הגיהנום הוא תהליך המזכך את הנפש מדברים שליליים שדבקו בה כתוצאה ממעשים שליליים. יחד עם זאת, האדם בא לעולם הזה לא רק כדי שלא יקלקל, אלא גם שיפעל ויצור, שיהיה שותף בתיקונו של עולם באופן חיובי. כאשר האדם לא מילא את תפקידו בשלמות, אותו חלק בנפש האדם שלא מילא את תפקידו יורד שוב לעולם ומקבל הזדמנות נוספת, ותהליך זה קרוי 'גלגול', ואילו החלקים בנפשו שכבר מתוקנים כראוי אינם צריכים לרדת לעולם הזה מחדש. כתבתי את הדברים בצורה כוללנית ופשטנית, אך יש לדעת שהדברים עמוקים והיכולת שלנו להבין אותם היא מוגבלת, כשם שהיכולת של עובר להבין את החיים שאחרי לידתו הינה מוגבלת למדי. התורה אינה עוסקת בפרטי התהליכים שעוברים על נפש האדם לאחר מותו, ונדמה שהסיבה לכך אינה רק שאין ביכולתנו להבין זאת בשלמות, אלא גם שעיסוק בכך איננו מועיל ואף יכול להזיק בהיותו מסיט את תשומת ליבנו לנושאים שאינם קשורים לתפקידנו בעולם בו אנו חיים, ואף עשוי להביא לידי טעויות, כמו למשל מחשבה שלכל אדם יש רק דבר אחד שעליו לתקן ואילו דברים אחרים הוא יכול להזניח. אנחנו יכולים לסמוך על ה' שנתן לנו את תורתו, ובה תרי"ג מצוות ואורחות חיים טובים וישרים לכל אדם ואדם. אנו יכולים לבטוח בה' שיזמן לנו את ההזדמנויות לתקן מה שאנו צריכים לתקן ולפעול בעולם את הדברים אותם אנו צריכים לפעול, ושמה שאנו צריכים לדעת ביחס לשורש נשמתינו   נדע, כל דבר בזמן המתאים. וככל שאדם חי יותר הריהו באופן טבעי מכיר את עצמו יותר, ויודע לאלו אפיקים עליו לנתב את כוחותיו ומעשיו. ועל כל הדברים הללו אפשר לומר "תמים תהיה עם ה' אלהיך", ובמופלא ממך אל תדרוש. שבת איך אדע מה היעוד שלי בחיים?
שאלה: לגעת בבשר לאחר בורקס חלבי: אם אכלתי בורקס חלבי ואחרי 10-15 דקות נגעתי בבשר בלי לשטוף ידיים, האם מותר לאכול את הבשר?
תשובה: הבשר לא נאסר אלא שיש לבדוק אם אין עליו חתיכות מהבורקס החלבי. אם אתה רואה שהבשר נשאר נקי, מותר לאוכלו.
שאלה: כיבוד אמא חורגת: רציתי לשאול כמה דברים שאני מחפשת עליהם תשובות ומקורות הלכתיים. השאלה: הורים שמתחתנים עם בן זוג או בת זוג חדש ה, האם על הבן יש חובה להקשיב ל"אם החורגת"? אשמח אם תענה ותוכל לספק לי מידע כדי שאדע מה לעשות.
תשובה: הגמ' במסכת כתובות (דף פג א) לומדת מפסוק בתורה שחייבים לכבד את אשת אביו למרות שאינה אימו. החיוב הזה הוא מהתורה כל עוד שהאבא חי. לאחר מיתת האבא הדבר ראוי מדברי חכמים לכבד אותם. גמ' זו הובא להלכה בשולחן ערוך יורה דעה ס' ר"מ סעיף כ"א. אולם אם הכיבוד של אשת האב עלול לפגוע באמא הטבעית כדאי לשים לב לכבד אותה בצניעות בלי צילצולים והצהרות.  ע"פ שערים המצויינים בהלכה קמ"ג ס"ק י"ב.
שאלה: תחילת פרשות ויקרא: מדוע בכל פרשות חומש ויקרא הפסוק הראשון של הפרשה פותח באותיות "וי" חוץ מהפרשה האחרונה (בחוקותיי)? תופעה זו חוזרת על עצמה גם בחומש במדבר. מה הסיבה לתופעה זו?
תשובה: חיפשתי ולא מצאתי. את שאלת שאלה טובה אז לך יהיה את הסייעתא דשמיא למצוא גם תשובה.
שאלה: מדוע בני ישראל היו עבדים במצרים?: מדוע בני ישראל היו עבדים במצרים משך 210 שנים על לא עוול בכפם, שהרי לא ידוע על חטא כלשהו בו חטאו אבותינו ובגינו היו אמורים להיענש?
תשובה: בדברי ח מצאנו כמה סיבות לכך, כמו למשל דברי אברהם אבינו "במה אדע כי יירשנה", שהיה בכך ביטוי של חיסרון מסויים באמונה, וכדי לזכך את עם ישראל מחלושה זו ולהעצימו שיהיה שלם לגמרי כיאה לעם ה', היינו צריכים לעבור בכור ההיתוך של מצרים. בנוסף לכך מובא שהשיעבוד במצרים בא לזככנו ותקנן אותנו גם מחאי האנושות הכלליים של דור המבול ודור הפלגה. מעבר לתיקון העבר, היה לשיעבוד במצרים תפקיד חשוב, לשרש בנו את יכולת העבדות, כדי שנוכל להשתמש ביסוד זה לטובה ולעבוד את ה'. הרב יאיר וסרטיל
שאלה: מכירת תערובת חמץ סיכה בחמץ: א. לנוהגים שלא למכור חמץ גמור לנכרי, האם מותר למכור תערובת חמץ? מוצר המכיל חומרים בעייתיים כעמילן לא ידוע גלוקוז וכו? ב. מכיוון שסיכה כשתייה, האם אסור לסוך שמן להשתמש בסבון חמץ בפסח, מאותו דין של אחשביה?
תשובה: א. מותר, מכיוון שיש שיטות שהחומרים האלו בטלים. ב. לדעת רוב הפוסקים אנו אומרים סיכה כשתיה רק לעניין יום הכיפורים ושמן תרומה.
שאלה: מגילת אסתר "המלך": האם עדיף מגילת "המלך", אך ע"י כך יגרם למשיכת אותיות וקיצורן או שעדיף מגילה רגילה ללא המלך אך מדוייקת ללא משיכות מיותרות או קיצורים? האם יש הידור מיוחד במגילת המלך יותר ממגילה רגילה?
תשובה: עדיף שתהיה מגילה מדויקת מאשר מגילת המלך משוכה ומקוצרת. יש הידור מסוים במגילת המלך אך לא במקרה שע"י כך יש משיכות.
שאלה: ימי ספירת העומר: האם יש בעיה לקנות תיק חדש ולהשתמש בו בימי ספירת העומר?
תשובה: ימי ספירת העומר אינם כשלושת השבועות ומותר לקנות בהם דברים חדשים וכן לחדש דברים.
שאלה: מעשר מנטיעות בחצר: א. האם בגינה, שיש בה מיעוט עצי פרי אך רובה לצמחי נוי ומיעוטה להליכת בני אדם, חייבים להפריש תרומות ומעשרות באכילה בחצר ללא הכנסה לבית? האם יש לה דין חצר או דין שדה? ב. כיוון ולרוב הפוסקים תורומות ומעשרות בזמן הזה מדאורייתא, האם ירדה חומרת ההפרשה מפירות שאינם דגן תירוש ויצהר שאף הם מדרבנן? האם יש לכך ביטוי הלכתי?
תשובה: שדה הוא מקום שאין הולכים בו, ועל כן החצרות שלנו הם בדין חצר. אפילו אם יש צמחי נוי עדיין מטיילים בתוכו. לרוב הפוסקים תרומות ומעשרות מדרבנן, אולם גם בדברים שעיקרם דרבנן (ירק) ג"כ יש לדקדק בהפרשות. יש פעמים שמצרפים כספקות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: כרובית ללא חרקים: בהמשך לתשובת מכון התורה והארץ לגבי כרובית וברוקולי: איזה אחוז מהכרובית החתומה על ידי הרב ויטמן נמצאה כשרה?
תשובה: פרטים על החלטות כשרות של המוצרים היא בידי הרב נותן הכשרות במקום, ועל כן בסנפרוסט צריך לפנות לרב תנובה הרב זאב ויטמן שליט"א או לרב מרדכי זמיר שליט"א, רב אזורי שדה יעקב. מכון התורה והארץ איננו נותן כשרות אלא עשה בדיקות מדגמיות לבקשת הרבנים נותני הכשרות. חודש טוב ומבורך בברכת התורה והארץ הרב יהודה הלוי עמיחי
שאלה: ריסוק עגבנייה בשבת: לכבוד הרב אני תימני שנוהג ע"פ הרמב"ם, כשלמדתי את סוגיית טוחן בשבת נתקלתי בשאלה האם מותר לרסק בשבת עגבנייה כדי לאכול עם הכובאנה למשל כמו שככה עושים אצלי בבית. הספק הוא משום א. הרב קאפח מתיר ע"פ הרמב"ם לחתוך דק דק ומאי שנא סכין או מגרדת? שהרי השלחן ערוך אסר ע"פ תשובת הריב"ש אך הרמב"ם לא כתב שאסור! ב. גם אם נגיד שהרמב"ם אוסר עגבנייה היא פרי ולא ירק ולפי הרמב"ם אין טחינה בפירות!
תשובה: אכן לפי הרמב"ם מותר לחתוך עגבניה דק דק, אך לגרד אסור כיוון שזה כלי המיועד לטחינה. דברי הרמב"ם לגבי טחינה בפירות הם קצת קשים, וצריך להסביר שמדובר רק על פירות שלא רגילים לחתכם דק. אך ירקות שקוצצים לבשל, כגון: תפוחי אדמה, יש בהם טחינה.
שאלה: תספורת נשים בספירת העומר: מותר לנשים תספורת בספירת העומר או שרק מל"ג בעומר?
תשובה: גם לנשים אסור להסתפר בספירת העומר.
שאלה: תולעת בדוד מים: חממתי בדוד גדול מים בשביל שבת ולאחר הבישול ראיתי שיש תולעת במים.
תשובה: יש להוציא את התולעת. המים לא נאסרו לשימוש מאחר והתולעת נותנת טעם פגום ומן הסתם היה במים פי 60 מהתולעת.
שאלה: שמיעת שירים בתקופת ספירת העומר בר"ח: ביום רביעי וחמישי יש ר"ח ורציתי לשאול את כבוד הרב האם בר"ח מותר לשמוע שירים, הרי אנו בתקופת הספירה?
תשובה: אין הבדל בין ראש חודש לשאר ימי הספירה. ניתן לשמוע שירים שאינם שירי ריקוד ושמחה.
שאלה: לא לענות על שאלות החמות : אימו של בעלי לא מסכימה איתי בכך שאני דוגלת במזון בריאותי ובאקולוגיה, מבחינתה הכל שטויות. פעמים רבות היא שואלת אותי שאלות כיצד אני נוהגת בתחומים שונים, וכאשר אני עונה לה היא קוטלת את דבריי בגסות, באמירה כמו "איזה שטויות!". זה מאוד לא נעים לי ואני נפגעת. אני כבר יודעת מה תהיה תגובתה כאשר היא שואלת אותי שאלה, אך עונה לה בכל זאת מתוך נימוס וכבוד. האם מותר לי לומר לה שאני מעדיפה שלא לענות, והאם מותר לי גם לציין את הסיבה לכך שאיני רוצה לענות לשאלתה?
תשובה: את יכולה לומר לה: מוטב שלא נדבר על דברים שגורמים למתח בינינו.
שאלה: קדיש לפני "אשרי" במנחה: בבית אבל, קראו "פתח אליהו" לפני תפילת מנחה בלי מניין והמשיכו קורבנות. לפני "אשרי" הגיע עשירי. האם יש לעצור לפני "אשרי" כדי לומר קדיש? (שלא נאמר לאחר "פתח אליהו")
תשובה: אפשר לומר קדיש לפני אשרי כיון שכבר אמרו פתח אליהו.
שאלה: ברכה בפני שיער גלוי: הבנתי שאסור לבעלי לברך כאשר אני נמצאת לידו ללא כיסוי ראש (שאז ברכתו הופכת לברכה לבטלה). האם סרט בלבד במקום מטפחת יכול להיחשב ככיסוי?
תשובה: הברכה לא לבטלה אך היא לא כהלכה. כיסוי הוא כשרוב השיער יהיה מכוסה.
שאלה: הכנסת חלקי הגז למדיח: האם מותר להכניס את חלקי הגז (חצובות ומבערים) למדיח כדי לנקותם. מכיוון שנופל עליהם בשרי וחלבי, והמדיח הוא רק בשרי?
תשובה: הם טרפה ואין לערב אותם יחד עם כלים כשרים.
שאלה: האם הסוכרייה כשרה?: האם סוכרייה מחברת "fiesta", שלא מצויין שם כשרות מחמת טשטוש, ולא ידוע האם יש כשרות, האם מותר לאכלה?
תשובה: אינני מכיר את החברה הזאת. אם אין אפשרות לברר את הכשרות על ידי בדיקה בסוכריה אחרת שהכתב אינו מטושטש, אין לאכול את הסוכריה.
שאלה: מעשר שני וחומשו: מהו מעשר שני ומהו חומש, והאם מפרישים אותם בימינו,או רק פודים אותם בכסף? אמרו לי,שבפועל מפרישים רק תרומה גדולה, מעשר ראשון ותרומת מעשר ואני מקווה שטעות לא נפלה בידי.
תשובה: הפרשת תרומות ומעשרות כוללת גם נתינת מעשר שני, אלא שאין אפשרות בימינו לאכול בירושלים ועל כן מחללים בפרוטה את המעשר שני (יש פעמים שמוסיפים חומש כאשר מחללים מעשר שני שלך ומטבע שלך, כאשר זה לא מעשר שני שלך או לא מטבע שלך אין צורך בחומש). לאחר שלוש שנים מבערים את כל המטבעות הללו בשעת ביעור מעשרות בפסח של השנה הרביעית והשביעית. חודש טוב ומבורך בברכת התורה והארץ הרב יהודה הלוי עמיחי
שאלה: הלל ביום העצמאות: השו"ת ציץ אליעזר מביא את דעת המהר"ץ חיות וכותב:"ידענו שכל עניין חנוכה הוא ע"י שמשפחת החשמונאים גברו על היוונים והחזרירו עטרת התורה ליושנה, עבודת המזבח והמקדש והמלוכה לישראל, וא"כ זה היה עיקר הנס שאחר הרדיפות והשמדות שסבלנו מן היוונים גברה ידינו עליהם. לכן כותב לבאר. דאמת הדבר שזה היה עיקר הנס, אולם כיוון שהיה בדרך הטבע קצת ולא נשתנו סדרי בראשית, אין נופל ע"ז אמירת ההלל. ויוצא לנו שלדעת המהר"ץ חיות אין היתר לתקן אמירת הלל כי אם על נס שהתרחש לגמרי שלא כדרך הטבע, אבל כל שהיה בדרך הטבע קצת ולא נשתנו סדרי בראשית. ואין לתקן לאומרו"(שו"ת ציץ אליעזר חלק י סימן י) - אם כן ישנה בעיה לומר הלל ביום העצמאות?
תשובה: גם בפורים הנס היה בדרך הטבע ובכל זאת הגמרא שואלת למה לא אומרים הלל ומתרצת מספר תירוצים: 1. זה נס שנעשה בחו"ל. 2. קריאתה של המגילה זו הללה. 3. אכתי עבדי אחשוורוש אנן. במאירי כתוב שלפי מאן דאמר קריאתה זו הללה - אם אדם נמצא במקום שאין לו מגילה, צריך לומר הלל. אנו אמנם לא פוסקים זאת להלכה אך רואים על כן פנים שכן היה ראוי לומר הלל על נס שבתוך הטבע. גם בנס של הקמת המדינה הייתה הצלה ממוות לחיים. היישוב היהודי בארץ מנה בסך הכל 600,000 נפש ובכל זאת הצליח לעמוד בעוז ובגבורה כנגד כל הרשעים שרצו להשמיד את המדינה עוד לפני שנולדה.
שאלה: כיצד לנהוג ביום העצמאות: בעלי ואני מעוניינים לשאול את דעת הרב לנושא אופן הציון הראוי ליום העצמאות, תוך התחשבות בנושאי ספירת העומר. כמו כן, בעלי חושב כי הרבנות אינה צריכה לאשר חגיגות ביום זה כיוון שכך היא פורצת גדר לכל החילוניים והדתיים-לייט ש"יקפצו" על ההיתר וילכו איתו עוד כמה צעדים קדימה, כגון: הופעות מעורבות. היינו רוצים לדעת איך הרב ומשפחתו מציינים את היום הזה?
תשובה: יום העצמאות הוא יום הודאה לד' על הניסים ועל הישועה שעשה ד' לנו שהשתחררנו משלטון הגויים על ארץ ישראל ובזה נפתחו שערי הארץ לעליה גדולה לקיבוץ גלויות וכו' וכו'. אנו מקיימים תפלה חגיגית בהלל והודאה. ועושים מסיבה שבה מדברים דברי תורה מעניני דיומא על מעלת ארץ ישראל וגודל הטובה שעשה ד' לנו. שרים ורוקדים ושמחים בטוב ד'. וכן אנו מקיימים שיעורים עיוניים הקשורים לענין היום. וכל זה לא רק מותר לעשות בספירה אלא מצוה לעשות. יום זה מביא להתעלות רוחנית וחיזוק באמונה. תשובת הרב יעקב אריאל ותשובות נוספות
שאלה: מאכל שעבר עליו הפסח: אני מורה בבי"ס ממלכתי. הנני אדם דתי אשר מכרנו בבית את החמץ לפני חג הפסח. אחרי חופשת הפסח, כשחזרנו לכיתה, גיליתי במגרה שלי חבילת סוכריות שכנראה נשכחה ממני (תמיד יש איתי להקל על הגרון). האם מותר להשתמש בה או לזרוק אותה?
תשובה: מכרת את החמץ שבבית אולם לא את החמץ שבביה"ס. האם הסוכריות עשויות חמץ ממש או רק אינן כשרות לפסח?
שאלה: היתר גזל הגוי: בדף היומי למדנו השבוע בברייתא, שגזל כותי בכותי וכותי בישראל אסור וישראל בכותי-מותר. מדברי המשך הגמרא לא נראית דחייה לעצם הדברים האלה. איך הגמרא אומרת שמותר לגזול מהכותי הרי נקבע בשו"ע שאסור?
תשובה: אי אפשר להקשות משו"ע על הגמרא. ישנם מספר דעות בגמ' ואחת מהם היא שגזל כותי מותר, אך לא נפסק כדיעה זו. השאלה היא האם הפסיקה שגזל כותי אסור היא מצד איסור עצמי או מדין חילול ה'. יש שאומרים שהאיסור הוא רק מדין חילול ה'.
שאלה: יום פטירתו של משה רבנו: על פי המסורת, משה רבנו נולד ונפטר ב-ז' באדר. כיצד יתכן הדבר, הרי כתוב בספר דברים "בן מאה ועשרים שנה אנוכי היום" (פרשת וילך), כלומר, משה רבנו אומר את הדברים ביום ו' באדר (אם נולד ב-ז' באדר) ואילו ב-ז' באדר הוא כבר בן מאה עשרים ויום. (בר מצוה חוגגים בגיל 13 ויום שזה תאריך הלידה)
תשובה: הגמרא במסכת סוטה (דף יג, ב) לומדת מפסוק זה שהקב"ה משלים את שנותיהם של צדיקים. כלומר, הצדיקים הולכים לבית עולמם ביום ההולדת שלהם לאחר שנגמרת השנה הקודמת. נכון ש-ו' באדר הוא היום האחרון של שנת ה-120 של משה רבינו אבל רק בתחילת ז' באדר נגמרה כל שנת ה-120 של משה רבינו. הקב"ה משלים שנותיהם של צדיקים ורק לאחר תום השנה הם נפטרים, וזה יוצא ביום ההולדת שלהם. וכך גם יש להבין את דברי רש"י על הפסוק בדברים לא, ב: "היום מלאו ימי ושנותי ביום זה נולדתי וביום זה אמות" - היום מלאו השנים שלי.
שאלה: "סברי מרנן" ועמידה בקידוש: 1) "סברי מרנן" - האם לפי האשכנזים צריך לומר זאת, וכן אם צריך לענות למקדש "לחיים"? 2) האם מותר לשומעים לשבת כאשר המקדש עומד או שמא הם צריכים לנהוג בדיוק כמוהו? אותו דבר גם הפוך - האם מותר להם לעמוד כאשר המקדש יושב?
תשובה: 1.בכל מקום שאדם מוציא ציבור הוא מבקש את רשותו ואומר סברי. לחיים נוהגים הספרדים אולם אין מניעה שגם אשכנזי ינהג כן. 2. אורח נוהג כמנהג בעל הבית.
שאלה: הפרדה בנים ובנות בבית ספר: בישוב בו אני גרה ישנו בית ספר יסודי אחד. אופי האוכלוסיה מאוד מגוון ולכן כפשרה של ההורים הוחלט שילמדו מעורב בנים ובנות עד כתה ג ובכתה ד תתבצע הפרדה - נוהל זה היה קיים מספר שנים. לצערי, לפני כחודש מנהלת בית הספר החליטה שאין זה נכון פדגוגית להפריד בכתה ד. הנהגת ההורים התנגדה להפרדה בכתה ב ולכן הוחלט על הפרדה בכתה ה. שאלתי לרב, האם מבחינה הלכתית ניתן בכתה ד ללמוד מעורב או שחייבים לשנות את ההחלטה?
תשובה: האם אין רב במקום או סמוך לו?
שאלה: חישוב שעות זמניות למג"א: ראיתי באתרכם שכתוב ששעות זמניות למג"א מחושב מעלות השחר עד צאת הכוכבים. וראיתי שצאת הכוכבים בקיץ מחושב 18 דקות "זמניות" מהשקיעה. לשאלתי, איך ניתן לדעת כמה זה 18 דקות זמניות לפני שיודעים כמה זה דקה או שעה זמנית?
תשובה: השאלה יפה ונכונה. ניתן לחשב את השעות והדקות הזמניות גם מחצות היום ועד לעמוד השחר. עמוד השחר המתפרסם באתר הוא לפי חישוב של 90 דקות לפני הנץ ולכן יש לחשב את השעות הזמניות לפי צאת הכוכבים של ר"ת. בברכת התורה, WWW.Yeshiva.org.il
שאלה: גוי שחיבר את הפלטה בשבת: שכחתי לחבר את הפלטה לשבת ובקשתי מגוי שיחבר את הפלטה מה דין התבשילים?
תשובה: לעניות דעתי היה אסור לומר לגוי להדליק את הפלטה בשבת, ואפילו על ידי רמז אסור. ובדיעבד, אסור להנות מאותה פעולה כמו במעשה שבת ממש. ומ"מ כל תבשיל שהיה מבושל מע"ש לגמרי מותר לאוכלו בשבת זו.
שאלה: גיוס ליחידה מובחרת: אני נמצא כרגע במיונים לאחת היחידות המובחרות בצה"ל. האם יש אולי איזה בעיה להתגייס ליחידה כזאת, כלומר: יחידה שמן הסתם רובה חילוני, בלי יותר מדי תמיכה מהסביבה שם? ולא שאני מרגיש שאם אני אלך לשם אני יתקלקל, אלא ההפך, אני מרגיש שדווקא שם אני יוכל לתרום גם מעצמי וגם לעצמי הכי הרבה. רציתי לדעת מה כבוד הרב אומר על הנושא.
תשובה: אם אתה מסוגל לעמוד בזה, תעשה ותצליח ותקדש שם שמים.
שאלה: קריאת התורה בספר תורה פרטי: כאשר אדם מכניס ספר תורה שלו לבית הכנסת, האם יש מנהג מחייב לענין הצורך לקרוא דוקא בספר שלו זמן מה או שאפשר לעשות מה שרוצים?
תשובה: הכל תלוי בתנאי שהתנה התורם.
שאלה: כלים שבישלו בהם בשר לא חלק: ברצוני לדעת, האם כספרדי חל עלי איסור לאכול בכלים שבושל בהם בשר שאינו חלק לפי הבית יוסף. אם אכן כן, מה יעשה אדם שמתארח אצל הורי אשתו שאינם מקפידים על כך? השאלה רלבנטית גם לגבי מאכלים אחרים שאינם בשר שבושלו בכלים אלו.
תשובה: עקרונית, יש להחמיר אפילו על הכלים שבישלו בהם בשר שאינו חלק. אולם המתארח אצל הורים או חברים וכדו' מותר לו לאכול תבשיל (שאינו בשר) שהתבשל בכלים אלו מחמת שסתם כלים אינם בני יומם ועוד.
שאלה: בר מצווה בחג השבועות: ילדש נולד ב- ה סיון. מתי ומה קורא בתורה. קריאה של חג שבועות בשבועות או בשבת של אותו שבוע קורא בפרשת נשא (תשע"א)?
תשובה: שילד הבר מצווה יקרא את הקריאה של חג השבועות, אם הדבר מתאפשר, ואם לא אז שיקרא פרשת נשא.
שאלה: לימוד מוסיקה ספירת העומר: 1. כל יום בבית הספר תלמידה מביאה שיר לבית הספר ואומרת איזה שהוא רעיון שקשור לשיר האם אפשר להמשיך בכך בימי הספירה? 2. האם אפשר להשאיר את השיר שהפלאפון מצלצל?
תשובה: אם יש לזה ערך חינוכי מותר. את השאלה השניה לא הבנתי נא הסבר את השאלה.
שאלה: מסיבת הודיה בספירת העומר: בשעה טובה נולדו לנו תאומות בערב פסח. האם אפשר לעשות מסיבת הודיה בספירת העומר או שצריך לחכות לל"ג בעומר? למסיבה יוזמנו קרובי משפחה.
תשובה: מזל טוב. עדיף לחכות לל"ג בעומר. בינתיים אשתך תתחזק קצת אחר הלידה.
שאלה: השכבה לנפטר לפני כל לימוד: אימי נפטרה לפני שנה ושבועיים. האם אני יכול לאמר עליה השכבה לאחר כל לימוד, אפילו ברמה יומית?
תשובה: לא, השכבה עושים רק במשך השנה הראשונה של הפטירה ולאחר מכן רק ביום הפטירה.
שאלה: שילוח הקן בסניף בני עקיבא: בספריה אצלנו בסניף קיננה ציפור והטילה ביצים על ספרי נ"ך. השאלה מתחלקת לשתים: א. האם צריך לעשות שילוח הקן בסניף? נחשב רשות הרבים? (אם זה משנה: מדובר בסניף גדול יחסית שיש בו לפחות 150 אנשים כל שבוע). ב. האם צריך לעשות שילוח הקן אם אני לא רוצה את הביצים או הגוזלים בשבילי, אלא כדי שלא יהיו בסניף ולא יהיו באותו מקום?
תשובה: הסניף אינו רה"ר ואינו הפקר, לכן לא שייך לקיים בו מצות שילוח הקן. ראה גם תשובה אחרת באתר זה. הבעיה אינה מצות שילוח הקן אלא בזיונם של ספרי התנ"ך, עליכם להציל את הספרים.
שאלה: מוזיקה בספירת העומר: האם מותר לשמוע מוזיקה בספירת העומר עד ל"ג בעומר אני ראיתי במשנה ברורה שמותר להתארס אבל לא לעשות ריקודין ומחולות אז הבנתי שבכללי, בכלל בלי קשר לאירוסין, אסור לשמוע מוזיקה.
תשובה: הבנת נכון.
שאלה: דירה שכורה שלא עברה ניקיון פסח: אני רוצה לוודא דבר ששמעתי: אמרו לי שאם אני שוכר דירה, אני צריך לעשות בה ניקיון פסח ולהיפטר מכל החמץ גם אם אני לא שוהה בדירה בכל ימי הפסח, האם זה נכון? אם כן, שכרתי דירה בזמן ימי הפסח, היה בה חמץ, ולא עשיתי ניקיון פסח ולא נפטרתי מהחמץ, האם יש דבר שאני צריך לעשות? עוד שאלה: מהו דינו של החמץ בדירה?
תשובה: אסור שלאדם יהיה ברשותו חמץ, גם אם הוא עצמו לא נמצא ליד החמץ במהלך החג. אם היה לאדם חמץ שהוא לא מכר את החמץ לגוי, אין להנות מהחמץ לאחר הפסח.
שאלה: נגינה באופרה : הנני מוסיקאי חוזר בתשובה. לאחרונה קיבלתי הצעה להשתתף בהפקה של אופרה שמאוד אהובה עלי עוד מתקופת הילדות. אך כמובן יש את העניין של "קול באישה ערווה" וקיימת שירת נשים ענפה באופרה זו. אני מוכרח לציין ששירה של זמרת לא מעוררת בי תשוקה לאותה זמרת. כמו כן, יש את האפשרות לנגן בקטעים שלא מערבים שירת נשים. האם עלי להשתתף באופרה זו?
תשובה: קשה לענות לך ללא הכרות אישית. עשה לך רב שידריך אותך בדרכך החדשה.
שאלה: הלכות ומנהגים בספירת העומר: הנני אדם מסורתי, ובימי ספירת העומר אינני מסתפר אך נוהג להתגלח. תמיד בתקופת העומר איננו קונים דברים חדשים או לובשים בגדים חדשים. עלתה לי שאלה בנושא רכישת מנוי לחדר כושר, המנהג אומר שאין מתחילים דברים חדשים בספירת העומר, מכיוון שהתאמנתי מעת לעת ואני מעוניין כעת לקנות מנוי לאחד מחדרי הכושר. איך נחשב הדבר?
תשובה: היות ואין איסור להתחיל דברים חדשים בספירת העומר  שדינו קל יותר משלושת השבועות  אין סיבה שלא תרכוש את המנוי לחדר הכושר.
שאלה: היתר דיבור בתפילה לגבאי: האם לגבאי יש היתר דיבור בשעת התפילה וקריאת התורה לצורכי התפילה?
תשובה: מפני הכבוד מותר לגבאי לדבר בין הפרקים ואפילו בקריאת שמע וברכותיה.
שאלה: שיעורים בקבלה של הרב לייטמן: האם מותר להאזין לרב לייטמן, והאם הוא מורה בדרך הכשרה את הרצאותיו? האם מותר להאזין לו?
תשובה: אין ללמוד ממנו.